गण्डकी र एपीएफ विजयी
दोस्रो टाइगर कप आमन्त्रित राष्ट्रिय क्लब च्याम्पियनसिप महिला तथा पुरुष भलिबलमा पुरुषतर्फ साबिक विजेता गण्डकी प्रदेशले विजयी सुरुआत गरेको छ । पोखरा रंगशालास्थित भलिबल प्रशिक्षण केन्द्रमा सोमबार गण्डकीले विभागीय टोली एपीएफ क्लबलाई ३–० को सोझो सेटमा हरायो । गण्डकीले २५–१७, २५–२२, २५–१७ को सेटमा नतिजा आफ्ना पक्षमा पार्‍यो ।
पोखरा — दोस्रो टाइगर कप आमन्त्रित राष्ट्रिय क्लब च्याम्पियनसिप महिला तथा पुरुष भलिबलमा पुरुषतर्फ साबिक विजेता गण्डकी प्रदेशले विजयी सुरुआत गरेको छ । पोखरा रंगशालास्थित भलिबल प्रशिक्षण केन्द्रमा सोमबार गण्डकीले विभागीय टोली एपीएफ क्लबलाई ३–० को सोझो सेटमा हरायो । गण्डकीले २५–१७, २५–२२, २५–१७ को सेटमा नतिजा आफ्ना पक्षमा पार्‍यो ।अर्को खेलमा पुलिस क्लबले टिपटप हेल्प नेपालमाथि ३–२ को प्रतिस्पर्धात्मक सेटमा जित पायो । सुरुआती दुई सेट १६–२५, २९–३१ ले गुमाएको पुलिसले तेस्रो सेटदेखि पुनरागमन गर्दै तीन सेट आफ्नो पक्षमा पार्‍यो । पुलिसले २५–१९, २५–२३, १७–१५ ले सेट आफ्नो पक्षमा पार्दा खेल रोमाञ्चक बन्यो । हेल्प नेपालले तीन भारतीय खेलाडी उतारेको थियो । पोखरेली दर्शकका लागि विदेशी खेलाडीको सहभागिता नौलो स्वाद थियो । महिलातर्फ विभागीय डर्बीमा पुलिसलाई ३–१ को सेटमा हराएर एपीएफले सुखद सुरुआत लियो । पहिलो सेट २६–२४ र दोस्रो २५–१८ मा अग्रता बनाएको एपीएफले तेस्रो सेट २१–२५ ले गुमायो । चौथो सेटमा लयमा फर्किंदै एपीएफले २५–२३ सहित सेटमा जित दर्ता गर्‍यो । उद्घाटन खेलमा न्यु डायमन्ड क्लबले त्रिभुवन आर्मी क्लबाई ३–१ को सेटमा पन्छायो । पहिलो २५–१७ र दोस्रो २५–२३ ले आफ्नो पक्षमा पारेको न्यु डायमन्डले तेस्रो सेट १३–२५ ले आर्मीलाई सुम्पियो । २५–१७ ले चौथो सेट आफ्नो पक्षमा पारेर न्यु डायमन्डले यात्रा अगाडि बढायो । प्रतियोगिताको उद्घाटन गण्डकी प्रदेशका मुख्यमन्त्री कृष्णचन्द्र पोखरेलले गरेका थिए । राउन्ड रोबिन लिगमा माघ १ सम्म हुने प्रतियोगितामा पुरुष र महिलातर्फ ५–५ टिम सहभागी रहेको टाइगर ग्रुप पोखराले जनाएको छ ।महिलातर्फ आयोजक टाइगर ग्रुप अफ पोखराले आफ्नै टोली उतार्दै छ । राष्ट्रिय महिला टोलीकी कप्तान अरुणा शाहीको नेतृत्वमा टाइगरले खेल्नेछ । उनीसँगै एसियल सेन्ट्रल जोन भलिबलमा सहभागी श्रीलंकन टोलीका तीन सदस्यलाई समेत आयोजकले आफ्नो टोलीमा समावेश गरेको छ । महिला तथा पुरुष दुवैतर्फ विजेताले समान ३ लाख, उपविजेताले १ लाख ५० हजार रुपैयाँ पुरस्कार जित्नेछन् । तेस्रो हुने टोलीले समान ७५ हजार र सान्त्वना स्थान प्राप्त गर्नेले २५ हजार पाउनेछन् । हरेक विधाका उत्कृष्ट खेलाडीले जनही १० हजार पाउनेछन् ।